Document ID: 31976R0822

A Bizottság 822/76/EGK rendelete
(1976. április 7.)
a selyemhernyó-tenyésztők termelői csoportjainak elismerésére vonatkozó feltételekről és eljárásokról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a selyemhernyó-tenyésztők termelői csoportjainak elismeréséről szóló, 1976. március 25-i 707/76/EGK tanácsi rendeletre [1] és különösen annak 3. cikkére,
mivel a 707/76/EGK rendelet 2. cikke előírja azoknak a termelői csoportoknak az elismerését, amelyek kielégítő léptékű gazdasági tevékenységet bizonyítanak; mivel ezt a feltételt részletesebben meg kell határozni, valamint az alacsonyabb termeléssel rendelkező régiók esetében lehetőséget kell biztosítani a lehetséges eltérések számára;
mivel az elismerés megadási és visszavonási eljárására vonatkozó rendelkezéseket a kérelem benyújtásakor közlendő adatok meghatározásával kell kiegészíteni;
mivel a tagállamok és a felek tájékoztatása céljából minden év elején ki kell adni azoknak a csoportoknak a jegyzékét, amelyeket az előző év során elismertek, valamint azoknak a csoportoknak a jegyzékét, amelyeknek ugyanezen időszak alatt visszavonták az elismerését;
mivel az e rendeletben előírt intézkedések összhangban vannak a Len- és Kenderpiaci Irányítóbizottság véleményével,
ELFOGADTA EZT A RENDELETET:
1. cikk
(1) Az elismerés megszerzéséhez a csoportnak legalább 500 termelőből kell állnia, akik az elismerés évében legalább 2500 dobozt használnak fel, vagy legalább ennyi felhasználását vállalják.
(2) A legutóbb a 814/76/EGK rendelettel [2] módosított, a len- és kenderpiac közös szervezéséről szóló, 1970. június 29-i 1308/70/EGK tanácsi rendelet [3] 12. cikkében megállapított eljárással összhangban azonban kérésre egy tagállam felhatalmazható, hogy egy alacsony termeléssel rendelkező régióban elismerjen olyan csoportot, amely eleget tesz az (1) bekezdésben meghatározott feltételnek.
2. cikk
Az elismerés iránti kérelemhez a következő dokumentumokat és adatokat kell csatolni:
a) alapszabály;
b) a csoport nevében vagy érdekében eljárni jogosult személyek neve;
c) az elismerésre jogosító tevékenységek jegyzéke;
d) annak bizonyítéka, hogy az 1. cikk feltételei teljesülnek;
e) a 707/76/EGK rendelet 1. cikke b) pontjának második francia bekezdése szerint elfogadott - különösen a gubók szárítására vonatkozó - szabályok.
3. cikk
(1) A tagállamok az elismerés iránti kérelemről annak kézhezvételétől számított két hónapon belül döntenek.
(2) Egy csoport elismerése visszavonható, ha az elismeréshez meghatározott feltételeknek már nem felel meg, vagy ha az elismerés pontatlan adatokon alapul. Az elismerés visszaható hatállyal visszavonható, ha azt csalárd módon nyerték el vagy gyakorolják.
(3) A tagállamok folyamatos felügyeletet gyakorolnak annak biztosítására, hogy az elismert csoportok betartják az elismerés feltételeit.
4. cikk
(1) Amennyiben valamelyik tagállam egy csoport elismerését megadja, megtagadja vagy visszavonja, arról két hónapon belül értesíti a Bizottságot, ha pedig egy elismerés iránti kérelmet utasít el vagy egy elismerést von vissza, megjelöli annak indokait.
(2) A Bizottság minden év kezdetén biztosítja az előző év során elismert csoportok jegyzékének és az ugyanezen időszak alatt az elismeréstől megfosztott csoportok jegyzékének az Európai Közösségek Hivatalos Lapjában való kihirdetését.
5. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1976. április 7-én.

Labels: 10
6